Na temelju članka 17. stavka 1. Zakona o socijalnoj skrbi (Narodne novine 18/22 i 46/22) i članka 25. točke 16. Statuta Općine Stubičke Toplice (Službeni glasnik Krapinsko-zagorske županije br. 16/09, 9/13, 15/18 i 7/21), Općinsko vijeće Općine Stubičke Toplice na svojoj \_\_. sjednici, održanoj dana \_\_\_\_\_\_\_\_\_ 2022. godine donijelo je sljedeću

**ODLUKU**

**o socijalnoj skrbi na području Općine Stubičke Toplice**

**I. OPĆE ODREDBE**

**Članak 1.**

Ovom Odlukom utvrđuju se novčane naknade koje osigurava Općina Stubičke Toplice, te uvjeti i postupak njihova ostvarivanja.

**Članak 2.**

 Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**Članak 3.**

Prava iz socijalne skrbi utvrđena ovom Odlukom mogu ostvariti hrvatski državljani s prebivalištem na području Općine Stubičke Toplice, zatim stranci sa stalnim boravkom, privremenim i dugotrajnim boravištem na području Općine Stubičke Toplice, te osobe bez državljanstva s privremenim i stalnim boravkom i dugotrajnim boravištem na području Općine Stubičke Toplice.

**II. NOVČANE NAKNADE**

**Članak 4.**

 Novčane naknade koje osigurava Općina Stubičke Toplice su:

* naknada za troškove stanovanja,
* jednokratna naknada,
* naknada za pogrebne troškove,
* pomoć u obiteljskim paketima.

**Članak 5.**

Sredstva za ostvarivanje naknada propisanih ovom Odlukom osiguravaju se u proračunu Općine Stubičke Toplice.

Iznimno od stavka 1. ovoga članka, dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

**Članak 6.**

Prava socijalne skrbi utvrđena ovom Odlukom ne mogu se prenositi na drugu osobu niti nasljeđivati.

Korisnik može istodobno ostvariti više pojedinačnih prava socijalne skrbi iz ove odluke, osim ako ovom Odlukom nije drugačije određeno.

**III. UVJETI OSTVARIVANJA NOVČANIH NAKNADA**

**NAKNADA ZA TROŠKOVE STANOVANJA**

**Članak 7.**

Pravo na naknadu za troškove stanovanja priznaje se samcu odnosno kućanstvu korisniku zajamčene minimalne naknade, koji ima prebivalište na području Općine Stubičke Toplice, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

**Članak 8.**

Pravo na naknadu za troškove stanovanja priznaje se u visini od 30% iznosa zajamčene minimalne naknade priznate samcu odnosno kućanstvu.

Ako su troškovi stanovanja manji od 30% iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.

**Članak 9.**

Naknada za troškove stanovanja isplaćuje se izravno korisniku.

Korisnik je dužan svakog mjeseca do 15-og dana u mjesecu dostaviti Jedinstvenom upravnom odjelu Općine Stubičke Toplice račune za režijske troškove za prethodni mjesec za koje mu je priznato pravo na naknadu za troškove stanovanja.

Iznimno od stavka 1. ovoga članka, Općina Stubičke Toplice platit će djelomično ili u cijelosti račun za vodne usluge za one korisnike koji su korisnici lokalnog vodovoda Sljeme-Pila-Strmec Stubički, kojim upravlja Općina Stubičke Toplice.

**Članak 10.**

Korisnik ostvaruje pravo na naknadu iz članka 7. ove Odluke s danom podnošenja urednog zahtjeva ili pokretanja postupka po službenoj dužnosti.

**JEDNOKRATNA NAKNADA**

**Članak 11.**

Pravo na jednokratnu naknadu priznaje se samcu ili kućanstvu koje zbog podmirenja izvanrednih troškova nastalih zbog trenutačnih životnih okolnosti nastalih uslijed trenutnih životnih okolnosti na koje ne mogu utjecati (rođenja ili obrazovanja djeteta, teške bolesti, dugotrajnog liječenja ili smrti člana obitelji, elementarne nepogode i slično) nije u mogućnosti podmiriti osnovne životne potrebe.

Jednokratna naknada prema ovoj Odluci ne može se ostvariti po osnovi postojanja dugovanja za režijske troškove, račune za kreditne kartice, troškove podmirenja kredita, te za troškove proizašle iz prekršajne ili kaznene odgovornosti podnositelja zahtjeva.

**Članak 12.**

Ukupan iznos priznatih jednokratnih naknada u jednoj kalendarskoj godini može iznositi najviše 2.500,00 kuna za samca odnosno 3.500,00 kuna za kućanstvo.

Jednokratna naknada može se isplatiti i u naravi ako se na temelju utvrđenih okolnosti ocijeni ili se može osnovano pretpostaviti da korisnik naknadu neće koristiti namjenski.

**Članak 13.**

Jednokratna naknada ostvaruje se temeljem zahtjeva korisnika, uz obveznu dostavu dokumentacije kojom se dokazuje ispunjavanje uvjeta za ostvarenje prava na jednokratnu naknadu temeljem ove Odluke.

**POMOĆ U OBITELJSKIM PAKETIMA**

**Članak 14.**

Pomoć u obiteljskim paketima ostvaruje samac odnosno kućanstvo korisnik naknade za troškove stanovanja.

Pomoć u obiteljskim paketima ostvaruje samac odnosno kućanstvo koji su se zbog elementarne nepogode (potres, poplava, požar i drugo), zdravstvenog stanja, nezaposlenosti i drugih kriznih situacija našli u nepovoljnim životnim okolnostima, dok te okolnosti traju.

Korisnike pomoći u obiteljskim paketima utvrđuje općinski načelnik.

**Članak 15.**

Pomoć u obiteljskim paketima ostvaruje se podjelom obiteljskih paketa koji sadrže: živežne namirnice i sredstva za održavanje osobne higijene.

Obiteljski paketi dijele se dva puta godišnje: uoči blagdana Uskrsa i Božića.

**Članak 16.**

Korisnici prava na pomoć u obiteljskim paketima mogu ostvariti, za svako dijete do 15 godina starosti, pomoć u prigodnim dječjim paketima povodom blagdana Svetog Nikole, sukladno proračunskim mogućnostima, o čemu odlučuje općinski načelnik.

**PODMIRENJE POGREBNIH TROŠKOVA**

**Članak 17.**

Općina Stubičke Toplice podmirit će pogrebne troškove umrlih osoba koje su u trenutku smrti imale prijavljeno prebivalište na području Općine Stubičke Toplice, pod uvjetom da te osobe nemaju članova uže obitelji niti obveznika zakonskoga ili ugovornog uzdržavanja, te da troškove pogreba ne podmiruje nadležno tijelo sukladno posebnom zakonu odnosno da se troškovi pogreba ne mogu podmiriti na temelju članstva preminule osobe u udruzi za solidarnu posmrtnu pripomoć ili iz police osiguranja.

**Članak 18.**

Pogrebni troškovi u smislu članka 17. ove Odluke uključuju: prijevoz umrle osobe do groblja, opremanje minimalnom pogrebnom opremom, grobno mjesto ukoliko je potrebno te uslugu ukopa.

**Članak 19.**

Općina Stubičke Toplice će zatražiti povrat sredstava isplaćenih za pogrebne troškove od nasljednika umrle osobe, odnosno iz njezine ostavine.

**IV. POSTUPAK OSTVARIVANJA NOVČANIH NAKNADA**

**Članak. 20.**

Postupak za ostvarivanje prava socijalne skrbi propisanih ovom Odlukom pokreće sena zahtjev stranke ili po službenoj dužnosti, uz pristanak korisnika.

Zahtjev se podnosi i o njemu rješenjem odlučuje Jedinstveni upravni odjel Općine Stubičke Toplice, ako ovom Odlukom nije drugačije utvrđeno.

Prilikom podnošenja zahtjeva za ostvarivanje prava socijalne skrbi, kao i tijekom korištenja prava, podnositelj zahtjeva dužan je dostaviti Jedinstvenom upravnom odjelu sve potrebne dokaze i isprave.

**Članak 21.**

Korisnik je dužan Jedinstvenom upravnom odjelu prijaviti svaku promjenu činjenica koje utječu na ostvarivanje prava socijalne skrbi propisanih ovom Odlukom, u roku od 15 dana od dana nastanka promjene.

Ako su se promijenile okolnosti o kojima ovisi ostvarivanje prava iz ove odluke, donijet će se novo rješenje, ako ovom odlukom nije drugačije određeno.

**Članak 22.**

Jedinstveni upravni odjel odlučuje, i po službenoj dužnosti, o prestanku prava iz članka 7. ove Odluke, ako utvrdi da su prestali uvjeti za njihovo ostvarivanje.

Jedinstveni upravni odjel će donijeti rješenje o prestanku prava na naknadu za troškove stanovanja i kada korisnik naknade to zatraži, te kada se utvrdi da korisnik više ne živi na području Općine Stubičke Toplice.

U slučaju smrti korisnika prava, pravo prestaje s danom smrti, o čemu se donosi rješenje.

**V. NAKNADA ŠTETE**

**Članak 23.**

 Korisnik koji je ostvario neko pravo propisano ovom Odlukom dužan je vratiti neosnovano primljene iznose pomoći socijalne skrbi koje je stekao na temelju ove odluke, ako je:

* na temelju neistinitih ili netočnih podataka za koje je znao ili morao znati da su neistiniti odnosno netočni, ili na drugi protupravan način, ostvario pravo koje mu ne pripada,
* ostvario pravo zbog toga što nije prijavio promjenu koja utječe na gubitak ili opseg prava za koju je znao ili morao znati.

**VI. PRIJELAZNE I ZAVRŠNE ODREDBE**

**Članak 24.**

Danom stupanja na snagu ove Odluke prestaje važiti Odluka o kriterijima za raspodjelu sredstava za potrebe socijalne skrbi (Službeni glasnik Krapinsko-zagorske županije br. 11/12, 2/14, 41/17 i 52a/18).

**Članak 25.**

Postupci započeti do stupanja na snagu ove Odluke dovršit će se po Odluci o kriterijima za raspodjelu sredstava za potrebe socijalne skrbi (Službeni glasnik Krapinsko-zagorske županije br. 11/12, 2/14, 41/17 i 52a/18).

**Članak 26.**

Ova Odluka stupa na snagu osmog dana od dana objave u Službenom glasniku Krapinsko-zagorske županije.

**PREDSJEDNIK OPĆINSKOG VIJEĆA**

**OPĆINE STUBIČKE TOPLICE**

**Tomislav Mlinarić**